*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*145. számú előterjesztés*

Bátaszék Város Önkormányzat Képviselő-testületének 2024. szeptember 18-án,

15.00 órakor megtartandó ülésére

*Tájékoztató az önkormányzat 2024. évi költségvetésének első féléves teljesüléséről*

|  |
| --- |
| **Előterjesztő:** Dr. Bozsolik Róbert polgármester **Készítette:** Tóthné Lelkes Erika pénzügyi irodavezető  Adorján Viktória gazdálkodási előadó **Törvényességi ellenőrzést végezte:** Dr. Firle-Paksi Anna aljegyző**Tárgyalja:** valamennyi bizottság |

**Tisztelt Képviselő-testület!**

*Az államháztartásról szóló 2011. évi CXCV. törvény hatályos előírásai szerint az önkormányzatoknak csak éves beszámolót kell készíteni, ugyanakkor* ***továbbra is lehetőség van arra, hogy tájékoztassuk a képviselő-testületet az önkormányzat gazdálkodásának első félévi helyzetéről. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.*** A fentiek alapján képviselő-testület elé terjesztem Bátaszék Város Önkormányzat 2024. évi költségvetésének első féléves végrehajtásáról szóló beszámolót.

A 2024. év első félévi teljesítése az önkormányzat összevont mérlegében:

|  |  |  |  |
| --- | --- | --- | --- |
| **BEVÉTELEK** | Módosított előirányzat | Teljesítés 2024.06.30-ig | Éves előirányzat teljesítési %-a |
| Költségvetési bevétel | 1 513 874 743 |  804 212 999 | 53,1 |
| Finanszírozási bevétel | 784 196 835 |  784 196 835 | 100,00 |
| **Összes bevétel:** |  2 298 071 578 |  1 588 408 934 | 69,1 |

|  |  |  |  |
| --- | --- | --- | --- |
| **KIADÁSOK** | Módosított előirányzat | Teljesítés 2024.06.30-ig | Éves előirányzat teljesítési %-a |
| Költségvetési kiadás | 2 269 251 466 | 795 331 429 | 35,05 |
| Finanszírozási kiadás | 28 820 112 | 28 820 512 | 100,001 |
| **Összes kiadás:** | 2 298 071 578 | 824 151 941 | 35,9 |

# BEVÉTELEK

A táblázat adatai szemléltetik, hogy a 2024. évi költségvetésünk a bevételei az időarányoshoz képest túlteljesültek, a felmerült kiadásaink viszont nem érik el az időarányos szintet.

A költségvetési bevételeink tekintetében 53,1 %-os arányt realizáltunk az éves módosított előirányzathoz képest, míg a finanszírozási bevételek 100%-ban teljesültek, mert itt jelenik meg a 2023. évi pénzmaradvány igénybevétele, melyet az első félévben kell igénybe venni a jogszabályi előírásoknak megfelelően.

**Költségvetési bevételek**

**Támogatások**

Az Önkormányzat működési támogatásai előirányzaton belül az önkormányzat működési támogatásai előirányzat (állami finanszírozás) a tervezett ütemezésnek megfelelően teljesült, az első félévben a módosított előirányzat közel 53,2 %-a realizálódott, ami 453 933 231 Ft-ot tett ki. Az egyes támogatási jogcímeken a finanszírozás alapvetően időarányosan történik, emellett az első félévben 2 056 856 Ft bevételt értünk el az előző évi normatív elszámolásból adódó pótlólagos állami támogatás révén.

Az egyéb működési célú támogatások államháztartáson belülről előirányzat (NEAK, TETT működési, KÖH hj. stb) 70,5 %-ban teljesültek az első félévben. Az háziorvosi köret működtetésére az éves előirányzat időarányos részeként 11 050 800 Ft, a közfoglalkoztatásra 4 264 661 Ft állt rendelkezésre az első félév végéig. A nyári diákmunkára elnyert 4 002 000 Ft a második félévben realizálódik. A kedvező teljesítési adathoz nagyban hozzájárult az a tény, hogy az időarányosan teljesülő bevételi jogcímek mellett a TETT támogatás 100%-a, - 80 075 000 Ft - rendelkezésre állt már az első félévben. Működési célú támogatásként a 2024. évi választások lebonyolítására 6 512 598 Ft-ot biztosítottak számunkra.

A KÖH hozzájárulások 22 534 054 Ft éves előirányzatából 10 788 727 Ft folyt be június végéig.

A 2023. évi társulási pénzügyi elszámolásokból várt 17 678 544 Ft a második félévben teljesült.

Felhalmozási célú támogatások államháztartáson belülről jogcím módosított előirányzata 18 831 115 Ft, a teljesítés 6 225 000 Ft. A befolyt összeg tartalmát pincebeszakadás helyreállítására a 2023. évben benyújtott vis maior pályázat forrása jelenti, melyet az elmúlt évben befejeződött helyreállítási munkák pénzügyi elszámolásának elfogadását követően a MÁK átutalta önkormányzatunknak. A VP6 Helyi piac fejlesztése pályázatunkkal összefüggően 9 806 116 Ft bevételi forrással számolunk, emellett a számvevőségi épület felújításához elnyert pályázati pénzből még visszalévő, előlegként meg nem kapott 2 800 000 Ft szintén a pénzügyi elszámolások benyújtását és elfogadását követően fog rendelkezésre állni.

# Saját bevételek

A saját bevételeken belül a legnagyobb mértékű forrást jelentő közhatalmi bevételeink tervezésénél az év elején 32 millió Ft került számbavételre magánszemélyek kommunális adója címen. Az adó mértéke az előző évhez képest nem változott, mértéke 13.000 Ft/év/adótárgy. Az első félévben 14 915 250 Ft folyt be az önkormányzathoz, ami az előirányzathoz képest közel 46,6 %-os teljesítést jelent.

Iparűzési adóbevételként 400 millió Ft-ot terveztünk az előző évi teljesítési adatok alapján.

Az első félévi teljesítésként 194 818 055 Ft realizálódott, ami az előirányzat 48,7 %-a.

Talajterhelési díjként 500 000 Ft, egyéb közhatalmi bevételként (pótlék, bírság) 2 500 000 Ft forrással számoltunk, melyből 133 800 Ft teljesült a talajterhelési díj tekintetében, míg egyéb közhatalmi bevételként 669 630 Ft folyt be az első félévben.

Összességében a közhatalmi bevételeink a június 30-i állapot szerint a 435 000 000 Ft összegű módosított előirányzat 48,4 %-ában teljesültek, 210 536 735 Ft adóbevétel realizálódott az első félévben. A jelenlegi információk alapján az prognosztizálható, hogy a legnagyobb bevételi forrásnak számító iparűzési adó nagy valószínűséggel teljesülni fog, esetlegesen túlteljesítés is várható. A kommunális adóbevételre is a számba vett összeg szerint számíthatunk. Az egyéb adóelemek tekintetében viszont - amelyek nem képviselnek jelentős összeget – alul teljesítés prognosztizálható.

Működési bevételeink alapvetően az ingatlan bérlei díjakat, a közvetített szolgáltatásokat, a szolgáltatások bevételét, valamint az ÁFA elszámolásokat tartalmazzák. Az első félévben a működési bevételek a módosított előirányzat 58,25 %-ban realizálódtak, ez 20 652 867 Ft forrást jelent. Szolgáltatási díjbevételként Bátaszék Város Önkormányzatánál (köztemető fenntartás elszámolása révén) 2 738 255 Ft, a KÖH-nél (házasságkötési díj) 148 400 Ft, a Keresztély Gyula Városi Könyvtárnál (fénymásolás, beiratkozási díj, internethasználati díj, nyomtatás díjaként) 366 310 Ft bevétel teljesült.

A költségvetési egyensúly megteremtése érdekében a 2024. évi költségvetés összeállításakor 14 330 264 Ft felhalmozási bevétellel számoltunk, melynek tartalmaként ingatlanértékesítés szerepel. Év közben - alapvetően a társulások 2023. évi elszámolásából származó – bevétellel az előirányzat 5 487 333 Ft-ra csökkentésre került, ezzel a saját bevételek teljesülésénél fennálló bizonytalanságból adódó kockázatot mérsékelni lehetett. E jogcímen az első félévben nem folyt be bevételünk, de a második félévben 3 487 333 Ft forrásunk keletkezett. Az év hátralévő részében további lépéseket kell tenni a még szükséges teljesítés érdekében, meg kell vizsgálni az esetleges egyéb bevételi forrással történő kiváltás lehetőségét, illetve számba kell venni a kiadási oldalon elérhető megtakarítási lehetőségeket a költségvetési egyensúly fenntartása érdekében.

Működési célú átvett pénzeszközzel nem számoltunk eredeti előirányzatként, de 172 480 Ft folyt be adományozási akció révén (10 e Ft), valamint védőoltás bevételeként (162 480 Ft) az első félév végéig.

Összességében 804 212 099 Ft költségvetési bevétel teljesült az első félévben, ami a módosított előirányzat 53,1 %-a.

**Finanszírozási bevételek**

A már említett előző évi pénzmaradvány 784 196 835 Ft összegű felhasználása jelentkezik itt, mely jelentős része pályázati forrásból megmaradt, kötött felhasználású összeg, továbbá egyéb feladattal terhelt maradvány, mely teljes egészében a megjelölt célokra került felhasználásra. A szabadon felhasználható rész mintegy 82 millió Ft volt.

**Kiadások**

A konszolidált költségvetés működési költségvetés kiadásai a 2024. évi módosított előirányzathoz képest közel 48 %-ban teljesültek. Ezen a címen belül a személyi juttatások és a járulékok 46 %, a dologi kiadások 43,6 %, az egyéb működési célú kiadások 49,5 %-os teljesítést mutatnak, az ellátottak pénzbeli juttatásaira pedig a módosított előirányzat 44 %-át használtuk fel az év első felében.

Az egyéb működési célú juttatások keretén belül jelenik meg az államháztartáson belülre és kívülre átadott működési célú támogatások összege, ami alapvetően az önkormányzat által alapított társulások részére, valamint a 100 %-os önkormányzati tulajdonú társaságok részére megállapított időarányos támogatási összeg átvezetését jelenti, de itt jelenik meg a Nemzetiségi Önkormányzatok támogatása, az államháztartáson kívüli szervezetek támogatása, a Bursa Hungarica ösztöndíjakra adott összeg, a felsőoktatási tanulmányi ösztöndíjra fordított forrás, jótállási biztosíték visszautalása, valamint a TOP 3.2.1. Iskola energetika projekt visszafizetendő támogatás is. Az egyéb működési célú támogatások államháztartáson belülre előirányzat 686 418 857 Ft, melyből az első félévben 332 677 215 Ft került felhasználásra, ez 48,5 %-os teljesítést jelent. Államháztartáson kívülre a vizsgált időszakban 174 489 188 Ft kifizetés történt, ami a módosított előirányzat 55,3 %-a. E jogcím keretében

Az előirányzat része továbbá a szolidaritási hozzájárulásként éves szinten 40 628 908 Ft összegben megfizetendő összeg, mely időarányosan kerül elszámolásra az állami finanszírozás terhére. Június 30-ig 21 127 034 Ft elszámolása történt meg, ami a módosított előirányzat 52 %-a. Az előző évi normatív elszámolásból adódó és a rendkívüli önkormányzati támogatás miatti, összesen 3 141 331Ft összegű visszafizetési kötelezettségünknek is az első félévben eleget tettünk e kiadási előirányzaton belül.

A felhalmozási költségvetési kiadások módosított előirányzata 659 448 734 Ft, melyből az első félévben mindössze 22 728 853 Ft kiadás merült fel, ez 34,5 %-os teljesítést jelent. A beruházások, felújítások kiadásai a kivitelezés ütemezéséhez kapcsolódóan merülnek fel. A vizsgált időszakban 955 000 Ft összegű felújítás történt, mely a számvevőségi épületet érintette az NKA pályázat II. ütemének tartalmaként. A teljesített 21 773 853 Ft összegű beruházási kiadás között mutattuk ki a közvilágítási lámpák cseréje biztosított 6 080 660 Ft összegű felhasználást, a Wienerberger területek adásvétele kapcsán az első részlet kifizetéséhez kötődő 10 475 000 Ft összegű beruházási kiadást, a TOP plusz pályázatok megvalósításához szükséges ingatlan vásárlás 2 720 000 Ft összegét, valamint a térfigyelő rendszer bővítésére költött 743 234 Ft-ot.

A Keresztély Gyula Könyvtárnál könyvtári könyv beszerzésre 1 123 805 Ft-ot, a KÖH-nél 1 db laptop vásárlására 229 900 Ft-ot fordítottunk.

Összességében a költségvetési kiadások tekintetében a módosított előirányzat 35 %-a került felhasználásra. A működési kiadások tekintetében az első félévben is az előző évekhez hasonlóan egy visszafogott, takarékos gazdálkodás valósult meg.

A finanszírozási kiadások 28 820 512 Ft összegben merültek fel, melynek részeként az államháztartáson belüli megelőlegezések visszafizetésével összefüggő kötelezettségünknek teljes mértékben eleget tettünk, emellett ki a lízingből adódó kötelezettségünk utolsó részletét egyenlítettük ki.

A kiadások fő összegét tekintve a módosított előirányzat 35,9 %-os felhasználása történt meg az első félévben.

Önkormányzatunknak likviditási problémái a félév során nem merültek fel.

A felhasználási adatok értékelésekor ugyanakkor ez évben is meg kell említeni, hogy áramszámlák megkifogásolása miatt egy jelentősebb kiadást nem tartalmaz a dologi kiadások teljesítésének összege, mert az EON nem számlázta le a 2022. január 1 és a március 9 közötti időszak felhasználását egyetemes szolgáltatási díjjal. E kiadással a költségvetés tervezése során számoltunk, a fedezet az előirányzatokban rendelkezésre áll. Az is ismert már, hogy a gázenergiát a lefolytatott közbeszerzés eredményeként ez év október 1-től olcsóbban tudjuk biztosítani, e kedvező változás következtében már az év során a dologi kiadásoknál megtakarítás várható, ugyanakkor a megemelkedett vízdíjak miatt többletforrás szükséges.

Kérem a Tisztelt Képviselő-testületet, hogy a költségvetés végrehajtásáról szóló, az első félév tényleges pénzforgalmi adatait tartalmazó első féléves beszámolót fogadja el.

**H a t á r o z a t i j a v a s l a t :**

**az önkormányzat 2024. évi költségvetésének első féléves gazdálkodásáról szóló beszámoló elfogadására**

Bátaszék Város Önkormányzatának Képviselő-testülete Bátaszék Város Önkormányzata 2024. évi költségvetésének első féléves végrehajtásáról szóló beszámolót elfogadja.

*Határidő:* azonnal

*Felelős:* dr. Firle-Paksi Anna aljegyző

 (a határozat megküldéséért)

*Határozatról értesül:* intézményvezetők

Bátaszéki KÖH Pénzügyi Iroda

 irattár